Štićenice katoličkog doma za djecu bez roditelja ‘Ivan Pavao II’, tvrde kako ih je fra Kornelije Kordić seksualno zlostavljao. O svemu su obaviještene više crkvene instance, pa i Vatikan, ali konkretnih reakcija nije bilo

Pet štićenica katoličkog Doma za djecu bez roditeljskog staranja “Ivan Pavao II” tvrde kako ih je franjevački svećenik Kornelije Kordić seksualno zlostavljao u Čitluku i Vionici u BiH, otkrivaju Novosti. Prema iskazima djevojaka za spomenuti list, zlostavljanje su doživjele od 2001. do 2014. godine, a svećenik je, tvrde, zlostavljao djevojčice u dobi od 10 do 12 godina, među kojima su bila i djeca s poteškoćama u razvoju.

O svemu su, prema pisanju Novosti, još prije devet godina bili obaviješteni biskup mostarsko-duvanjski Ratko Perić i Kordićev nadređeni franjevački provincijal Ivan Sesar, ali i Sveta stolica. No, postupak nije pokrenut te Kordić nije sankcioniran na bilo koji način. Novosti su razgovarale i sa samim svećenikom Kordićem nakon mise koju je prošlog tjedna služio u čitlučkoj ckrvi Krista Kralja te on sve optužbe negira.

O događajima iz doma je biskupu Periću krajem dvijetisućitih poslano anonimno pismo, a Kordić je za Novosti rekao kako pretpostavlja tko je pošiljateljica tog pisma, opisujući je kao pohlepnu lažljivicu koja mu želi smjestiti jer joj nije dao financijsku podršku koju je od njega tražila.

Više štićenica doma optužuje Kordića

Novosti su u posljednjih godinu dana razgovarali s deset bivših štićenica doma te djevojaka koje su živjele u domu pripremajući se za poziv časnih sestara. Sve su im, pišu, neovisno jedna od drugoj potvrdile da je Kordić više puta dodirivao njih ili drugu djecu po intimnim djelovima tijela. U objavljenom tekstu, Novosti su opisale priče pet djevojaka, o čemu su dobili i potvrde drugih svjedokinja.

Četiri od njih su Kordićeve žrtve, a peta ga je vidjela kako bludniči nad djetetom s posebnim potrebama. Njihove su priče objavili bez otkrivanja identiteta, što je bio njihov uvjet za istupanje u javnosti.

“Do 23 sata obilazio je ženske sobe, dječaci ga nisu zanimali. Svaka soba imala je dva do pet kreveta. Za ‘laku noć’ bi išao od kreveta do kreveta i zavlačio ruke pod pokrivač, dirajući intimne dijelove tijela”, rekla je jedna od Kordićevih žrtava koja je tada imala deset godina. Kaže kako je jedna časna sestra u nekoliko navrata postavila stolicu za djecu koja bi se ispovijedala, ali bi je svećenik maknuo.

Svećenik nije sankcioniran

“Tako smo se ispovijedali klečeći. Kad govoriš grijehe, on samo ponavlja ‘Ja, ja, ja’, praveći se da sluša. Zapravo iskorištava situaciju. Što se više odupireš, on te intenzivnije pritišće i dira”, rekla je. Na hodniku je rukama prelazio s jednom na drugo dijete, priča. “Kako bi jedna od nas pobjegla, tako bi nastavio na drugoj. Nije ga smetalo prisustvo više djevojčica, samo je pazio da ga odrasli ne vide”, tvrdi.

Njenu priču potvrđuje i druga svjedokinja, koja je u Dom za djecu u Čitluku dovedena 2001. godine te je imala neugodna iskustva s fra Kornelijem. “Stajao je pored moga kreveta, ništa nije rekao. Osjetila sam da me dira. Sjećam se da sam bila okrenuta glavom prema zidu i da sam se skamenila. Nisam znala što da radim”, rekla je ova djevojka koja je tada imala deset godina.

Perićeva biskupija kazala je za Novosti za Kordić ni Dom za djecu u Čitluku i Vionici ne potpadaju pod bilu kakvu vlast njihova Biskupskog ordinarijata. Kazali su i kako su 2010. obavijestili poglavara franjevačke provincije Ivana Sesara te kako su obavijestili i Vatikan više puta 2010. i 2011. godine.

Sesar je u telefonskom razgovoru za Novosti kazao kako provincijal nikad nije primio nijednu pritužbu na račun Kordića. Misli kako mu biskupija nije niti poslala pismo, a kaže i kako anonimna prijava po kanonskim pravilima nema težinu za otvaranje postupka u ovakvim slučajevima.

‘To su laži, nisam to napravio’

“Mimo naznaka koje mi je usmeno prenio biskup Perić, u tome trenutku nisam imao validnih dokaza za otvaranje slučaja”, rekao je Sesar u prvom razgovoru za Novosti. Sesar je naknadno kazao i kako Kordića nikad nije ovlastio za obavljanje bilo kakvih djelovanja u Dječjem domu, koji nema veze s franjevcima.

“Nakon što me mjesni biskup mons. Ratko Perić obavijestio o anonimnome i nedatiranom pismu, s optužbama protiv fra Kornelija Kordića (2010. god.), odmah sam se pismeno očitovao i dao svoje odgovore na postavljena pitanja, u želji da se što što prije otkrije prava istina”, kazao je u mailu za Novosti Sesar. Vatikan se na upite Novosti nije očitovao.

“To su laži, ništa od toga nisam napravio”, rekao je fra Kordić za Novosti. Na pitanje kaje li se, odgovara: “Nekoliko puta sam vam rekao da su to neistine. Zašto bih se kajao zbog nečega što nisam napravio?”

Čitav tekst možete pročitati OVDJE.